Усё гэта было б можна спісаць на дубаломства мясцовай міліцыі, каб іхнія дзеянні не падтрымаў суд. І каб гэтыя дзеянні не прывялі да страшэнных наступстваў: адзін з пенсіянераў, які меўся проста паглядзець фільм, Мікалай Люшля, быў вельмі ўзрушаны падзеямі, напісаў скаргу пракурору, дзе ўказваў і на тое, што ў выніку ягоны стан здароўя пагоршыўся. І неўзабаве памёр. Дарэчы, падчас налёту міліцыянтаў на Казловіцкі дом культуры Цімошак прасіла начальніка аховы правапарадку Слуцкага РАУС Дзмітрыя Шклярэўскага не чапаць і не весці допытаў пенсіянераў, якім больш за 70 гадоў, паколькі гэта магло прывесці да пагаршэння іхняга стану здароўя. Міліцыя да Цімошак не прыслухалася.